《寄题沈东园别业》
明代·湛若水

丈人好别业，渺然在东溪。人号东园公，绮里偕游嬉。

溪梁架飞虹，亭榭还茅茨。偃坐思贤堂，鱼鸟观鹿麋。

何以爱东园，东园多朝曦。东园好炙背，东园物先熙。

鸡鸣瑞色动，惊起金乌飞。金乌既已飞，照见扶桑枝。

左攀扶桑枝，折之为牛箠。朝牧东园野，夜赋饭牛诗。

以此谢荣慕，岂知尧舜时。我屋异于是，无南北东西。

洞达开八窗，八风感我帷。搴帷看时景，乌兔閒追随。

坎止我居静，虚心动应离。动静随寂感，无为无无为。

丈人闻我言，信乎能不疑。若询过庭际，谧也能言之。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。